
РЕШЕНИЕ
№ РС-КПК-183-23-024

	Днес, 25.03.2024 г., Комисията за противодействие на корупцията /КПК/, в състав:

	Антон Славчев – Заместник - председател
	Антоанета Георгиева – Цонкова - член
	Пламен Йоцов - член
	Силвия Къдрева – член

У С Т А Н О В И:

	Производството е по реда на чл. 89 ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-004/10.01.2024 г. на Комисия за противодействие на корупцията (КПК) по сигнал с рег. № КПК-183/22.12.2023 г.
	Производството е образувано срещу Христо Енков – кмет на Община Б. и Иван Стоев – общински съветник в Общински съвет Б.
	По същество в сигнала се излагат твърдия за неправомерни действия от страна на кмета на Община Б. – Христо Енков, както и евентуален конфликт на интереси при гласуването на Решение № 762/29.06.2023 г. на Общински съвет Б. от страна на Иван Стоев – общински съветник в същият общински съвет и адвокат от Адвокатска колегия – гр. П., чийто глас се оказал решаващ при приемане на отправено, чрез докладна записка № 196/29.05.2023 г. до Общински съвет Б., искане от Христо Енков за промяна на КККР за разделянето на имот с площ около 27 дка. Излага се, че съгласно договор № 66/24.06.2016 г. Б. С. стопанисвал ПИ с № 23580.22.176 – язовир с площ 84,971 дка, находящ се в с. Д., местността „К.“, който е собственик и на още няколко недвижими имота около самия язовир. През 2022 г. Б. С. внесъл в Община Б. искане за закупуване на общински недвижим имот – поземлен имот /ПИ/ с площ от 26,310 дка, с идентификатор 23580.22.168 по КККР на землището на с. Д., местността „К.“, въз основа на което е подготвена докладна записката от кмета за промяна на КККР за разделяне на посочения недвижим имот.  На 29.06.2023 г. на проведено заседание, Общински съвет Б. приема посоченото Решение № 762, с което е допуснато извършването на процедурата по изменение на КККР. На заседанието на общинския съвет присъствали 11 общински съветника от общо 13, като „за“ са гласували 7 от тях, в т.ч. и Иван Стоев, „против“ – 1 общински съветник и 3 „въздържал се“. Преди гласуването е проведена дискусия по отношение на това дали адв. Стоев е бил процесуален представител на Б. С. и дали е налице конфликт на интереси относно твърдението на сигналоподателя за това, че в ПИ с идентификационен № 23580.22.176 – язовир в местността „К.“ С. е изградил постройка, която ползва от години, а кметът и администрацията бездействали и позволявали незаконните му действия. Твърди се, че Енков дори му съдействал чрез въпросната докладна записка да придобие имота, в който е изградил незаконната постройка.
	Към сигнала, като доказателство е приложена прокурорска преписка № 7558/2023 г. от 13.12.2023 г. на Районна прокуратура гр. П.
	От председателя на ПК по ЗПКОНПИ към Общински съвет Б. с писмо с вх.№ КПК -183-3/015.03.2024 г. на КПК са изискани и представени: клетвен лист на Христо Енков - кмет на Община Б. за мандат 2019 – 2023 г., клетвен лист на Иван Стоев – общински съветник в Общински съвет Б. за мандат 2019 – 2023 г. и Протокол № 60 от 29.06.2023 г. на Общински съвет Б.
	Служебно е извършена справка в Регистър НБД „Население“, в Търговски регистър и регистъра на юридическите лица с нестопанска цел на Агенция по вписванията (ТРРЮЛНЦ) и в Регистъра на уведомленията за трудовите договори и уведомления за промяна на работодател на Националния осигурителен институт, както и в регистъра на адвокатска колегия П.

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, адрес и е подписан.
	Христо Енков е избран за кмет на Община Б. за мандат 2019 – 2023 г. и е положил клетва на 06.11.2019 г.
	Иван Стоев е избран за общински съветник в Общински съвет Б. за мандат 2019 – 2023 г. и е положил клетва на 06.11.2019 г.
	От извършената справка в Регистъра на Адвокатска колегия – П. се установява, че Иван Стоев е действащ адвокат с персонален № ***********.
	От извършената справка в ТРРЮЛНЦ – БУЛСТАТ се установява, че Б. Д. С. е регистриран земеделски производител с код по БУЛСТАТ ***********, с постоянен адрес в с. Д., Община Б.. Същият е съдружник и управител на дружеството „***********“ ООД и едноличен собственик и управител на дружествата: „***********“ ЕООД, „***********“ ЕООД, като извършва дейност и като ЕТ „***********“. Не се установяват общи съдружия или в управителни или контролни органи на търговски дружества на Христо Енков и Иван Стоев.
	С Докладна записка с вх. № 196/29.05.2023 г. кметът на Община Б. - Христо Енков, относно: Даване съгласие за изменение на кадастрална карта и кадастрални регистри за общински недвижим имот в землището на с. Д., във връзка с постъпило заявление от Б. Д. С. – земеделски производител, собственик на регистриран животновъден обект с искане да закупи част от ПИ с идентификатор 23580.22.176, кметът е предложил на Общински съвет Б. да се извърши делба на имот с идентификатор 23580.22.168, като от него се обособят три нови поземлени имота: ПИ 23580.22.197 с площ от 10,257 дка; ПИ 23580.22.198 с площ от 3, 000 дка и ПИ 23580.22.199 с площ от 13, 053 дка, след което да се предприемат действия по промяна начина на трайно ползване на частта от три декара, с цел нейната продажба.
	Към докладната записка са приложени: Проект на изменение на КККР за имот 23580.22.168, Скица № 15-523113-19/19.06.2020 г. на имот 23580.22.168, АПОС № 8180/11.08.2020 г., Молба с вх. № 94-00-3176/03.11.2022 г., Становище с вх. № 08-00-208/23.02.2023 г. и становище с вх. № 10-00-80/03.04.2023 г.
	С Решение № 762 от Протокол № 60/29.06.2023 г. Общински съвет Б. на основание чл. 21, ал. 1, т. 8 от ЗМСМА, чл. 8, ал. 1 от ЗОС във вр. с чл. 51, ал. 3 от Закона за кадастъра и имотния регистър, чл. 56, ал. 1 от Наредба № РД-02-20-5/15.12.2016 г. за съдържанието, създаването и поддържането на кадастралната карта и кадастралните регистри, дава съгласие да се извърши процедура по изменение на Кадастралната карта и кадастралните регистри на землището на с. Д., одобрена със Заповед № РД-18-583/20.08.2019 г. на Изпълнителния директор на АГКК за поземлен имот с идентификатор 23580.22.168 по КККР на С. Д., с трайно предназначение на територията: земеделска, НТП: Пасище с площ от 26 310 кв.м., местност „К.“, шеста категория, като имота се раздели на три части, съгласно проект за изменение на КККР, като се обособят три нови имота, а именно: ПИ с идентификатор 23580.22.193 с площ 10,257 дка, НТП: пасище, ПИ с идентификатор 23580.22.198 с площ три дка, НТП: пасище и ПИ с идентификатор 23580.199 с площ 13,053 дка, НТП: пасище.
	Общинският съветник Иван Стоев е гласувал „ЗА“ приемане на Решение № 762 от Протокол № 60/29.06.2023 г. на Общински съвет Б.
	С Резолюция от 29.11.2023 г. на прокурор при Районна прокуратура – П. по прокурорска преписка  № 7558/2023 г. по описа на РП – П., преписката е прекратена, като материалите са изпратени на КПК по компетентност, с оглед на извършване на проверка за евентуалното наличие на конфликт на интереси от страна на адв. Иван Стоев от  Адвокатска колегия гр. П- и общински съветник в Общински съвет Б-, във връзка с участието му в гласуването на Решение  № 762 от Протокол № 60/29.06.2023 г. на Общински съвет Б.
	В хода на извършената проверка по прокурорска преписка  № 7558/2023 г. по описа на РП – П. е снето обяснение от общинския съветник адв. Иван Стоев, в което същия сочи, че е бил адвокат на Б. С. преди повече от 10-12 години, по дело от административен характер по описа на Районен съд гр. В. Т., относно обжалване на наказателно постановление за нарушение на Закона за движение по пътищата, издадено срещу Б. Д. С. В обяснението си заявява, че няма родствена връзка със семейството на Б. С. и не счита, че при гласуването на Решение № 762 от Протокол № 60/29.06.2023 г. на Общински съвет Б. е бил в конфликт на интереси.
	
При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 15, ал. 2, т 1 от ЗЗЛПСПОИН във връзка с чл. 63 от ЗПК.
	За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо висша публична длъжност, респективно публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Христо Енков, в качеството си на кмет на Община Б. и Иван Стоев, в качеството си на общински съветник в Общински съвет Б. са лица, заемащи публична длъжност по смисъла на чл. 6, ал. 1, т. 32 от ЗПК.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на Закона за противодействие на корупцията (ЗПК), предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПК.
	Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително, а съгласно § 1, т. 9, б. „б“ от ДР на ЗПК „Свързани лица“ са физически или юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
	От извършена справка в Регистър НБД „Население“ не се установява Христо Енков и Иван Стоев да са роднини по права линия, по съребрена линия – до четвърта степен включително, и по сватовство до втора  степен включително с Б. Д. С., което от своя страна изключва наличието на свързаност по смисъла на § 1, т. 9, б. „а“ от ДР на ЗПК между тях.
	От извършена справка в ТРРЮЛНЦ не се установява Христо Енков и Иван Стоев да са свързани лица по смисъла на § 1, т. 9, б. „б“ от ДР на ЗПК с Б. Д. С., от което следва, че не се намират в икономически зависимости с него, поради липсата на общи участия в търговски дружества или в управителни и контролни органи на такива. Икономически зависимости не възникват и от обстоятелството, че Иван Стоев в качеството си на адвокат е представлявал Б. Д. С. по образувано срещу него административно наказателно дело по описа на Районен съд гр. В. Т., с оглед на обжалвано наказателно постановление. Процесуалното представителство по конкретно дело не води до трайни икономически обвързаности между страните, с оглед на инцидентното явяване от страна на процесуалния представител по конкретно съдебно дело и това, че финансовите отношения между тях приключват с приключване да делото, независимо от неговия изход.
	Горните обстоятелства налагат извода за липса на свързаност  по смисъла на § 1, т. 9 от ДР на ЗПК между Христо Енков и Иван Стоев с Б. Д. С.
	 При наличието на първия елемент от състава на конфликта на интереси – лица заемащи публична длъжност, определящо за съществуването на такъв в конкретния случай е упражняването на правомощия по служба от страна на лицата, заемащи публична длъжност и частен интерес - техен или на свързано с тях лице, при наличието на който следва да са осъществени съответните правомощия.
	Съгласно разпоредбата на чл. 44, ал. 1, т. 1 от ЗМСМА кметът на общината ръководи цялата изпълнителна дейност на общината.
	В хода на производството е установено, че в изпълнение на служебните си задължения Христо Енков, в качеството си на кмет на Община Б. и лице, заемащо публична длъжност по смисъла на чл. 6, ал. 1, т. 32 от ЗПК, е внесъл в Общински съвет Б. Докладна записка с вх. № 196/29.05.2023 г. относно: Даване съгласие за изменение на кадастрална карта и кадастрални регистри за общински недвижим имот в землището на с. Д., във връзка с постъпило заявление от Б. Д. С. – земеделски производител, собственик на регистриран животновъден обект с искане да закупи част от ПИ с идентификатор 23580.22.176  и е предложил на Общински съвет Б. да се извърши делба на имот с идентификатор 23580.22.168, като от него се обособят три нови поземлени имота: ПИ 23580.22.197 с площ от 10,257 дка; ПИ 23580.22.198 с площ от 3, 000 дка и ПИ 23580.22.199 с площ от 13, 053 дка, след което да се предприемат действия по промяна начина на трайно ползване на частта от три декара, с цел нейната продажба.
	Обстоятелството, че между Христо Енков и Б. Д. С. не е налице свързаност по смисъла на § 1, т. 9 от ДР на ЗПК, изключва наличието на частен интерес на Христо Енков, в качеството му на кмет на Община Б. при внасянето за разглеждане от Общински съвет Б. на Докладна записка с вх. № 196/29.05.2023 г.
	С внесената за разглеждане от Общински съвет Б. докладна записка не се създават права и не възникват задължения за подателят на искането - земеделският производител Б. Д. С., а се поставя начало на процедура по разделяне на имота общинска собственост и обособяването на самостоятелни поземлени имоти с начин на трайно ползване - пасище и последващото им вписване в Кадастралната карта и кадастралните регистри на населеното място, при спазване на Закона за кадастъра и кадастралните регистри, обстоятелство също изключващо частния интерес на Христо Енков.
	Предвид изложеното, се налага извода, че при внасянето за разглеждане от Общински съвет Б. на Докладна записка с вх. № 196/29.05.2023 г. са налице два от елементите на състава на конфликт на интереси по чл. 70 от ЗПК, а именно: лице, заемащо публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба на лицето, заемащо публична длъжност, в случая Христо Енков, в качеството му на кмет на Община Б.
	Липсата на частен интерес на лицето, заемащо публична длъжност при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПК от страна на Христо Енков, в качеството му на лице, заемащо публична длъжност по смисъла на чл. 6, ал. 1, т. 32 от ЗПК.
	Съгласно чл. 21, ал. 1, т. 8 от ЗМСМА общинският съвет приема решения за придобиване, управление и разпореждане с общинско имущество и определя конкретните правомощия на кмета на общината и кметовете на райони и кметства.
	В правомощие на общинския съветник, съгласно чл. 33, ал. 1, т. 3 от ЗМСМА е регламентирано правото на общинския съветник да участва в обсъждането и решаването на всички въпроси от компетентността на съвета.
	В хода на производството е установено, че в изпълнение на задълженията си произтичащи от разпоредбата на чл. 33, ал. 1, т. 3 от ЗМСМА Иван Стоев, в качеството си на общински съветник в Общински съвет Б. и лице, заемащо публична длъжност по смисъла на чл. 6, ал. 1, т. 32 от ЗПК, е участвал в гласуването на Решение № 762 от Протокол № 60/29.06.2023 г. Общински съвет Б., с което общинският съвет дава съгласие да се извърши процедура по изменение на Кадастралната карта и кадастралните регистри на землището на с. Д., за поземлен имот с идентификатор 23580.22.168 по КККР на с. Д., с трайно предназначение на територията: земеделска, НТП: Пасище с площ от 26 310 кв.м., местност „К.“, шеста категория, като имота се раздели на три части съгласно проект за изменение на КККР, като се обособят три нови имота, а именно: ПИ с идентификатор 23580.22.193 с площ 10,257 дка, НТП: пасище, ПИ с идентификатор 23580.22.198 с площ три дка, НТП: пасище и ПИ с идентификатор 23580.199 с площ 13,053 дка, НТП: пасище и възлага на кмета на Община Б. да извърши последващите действия по изпълнение на решението.
	Обстоятелството, че между Иван Стоев и Б. Д. С. не е налице свързаност по смисъла на § 1, т. 9 от ДР на ЗПК, изключва наличието на частен интерес на Иван Стоев, в качеството му на общински съветник в Общински съвет Б. при гласуването на Решение № 762 от Протокол № 60/29.06.2023 г. на Общински съвет Б.
	Предвид изложеното, се налага извода, че при гласуването на Решение № 762 от Протокол № 60/29.06.2023 г. на Общински съвет Б. са налице два от елементите на състава на конфликт на интереси по чл. 70 от ЗПК, а именно: лице, заемащо публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба на лицето, заемащо публична длъжност, в случая Иван Стоев, в качеството му на общински съветник в Общински съвет Б., което води и до липсата на конфликт на интереси.
	Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на частен интерес, от страна на Христо Енков, в качеството му на кмет на Община Б. и на Иван Стоев, в качеството му на общински съветник в Общински съвет Б., техен или на свързано с тях лице, по отношение на Б. Д. С., в качеството му на земеделски производител.
	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Христо Енков с ЕГН ***********, кмет на Община Б. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с внасянето за разглеждане от Общински съвет Б. на Докладна записка с вх. № 196/29.05.2023 г., поради липса на частен интерес – негов или на свързано с него лице по смисъла на § 1, т. 9 от ДР на ЗПК.
	
	НЕ УСТАНОВЯВА конфликт на интереси по отношение на Иван Стоев с ЕГН ***********, общински съветник в Общински съвет Б. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с гласуването на Решение № 762 от Протокол № 60/29.06.2023 г. на Общински съвет Б., поради липса на частен интерес – негов или на свързано с него лице по смисъла на § 1, т. 9 от ДР на ЗПК.

	Препис от Решението да се изпрати на Окръжна прокуратура П., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

